Bărbatul, angajat al unei firme din domeniul silvic, a fost reţinut la data de 16 mai, fiind acuzat de fals informatic şi transportul, cu orice mijloace de transport, al materialelor lemnoase, în volum de peste 10 metri cubi, neînsoţite de documentele specifice de transport, potrivit IPJ Bistriţa-Năsăud.
"Bărbatul de 42 de ani (...) ar fi emis pe raza comunei Bistriţa-Bârgăului trei avize electronice de însoţire a materialului lemnos. Ulterior, acesta ar fi introdus în aplicaţia informatică SUMAL 2.0 date nereale privind provenienţa materialului lemnos, respectiv locul de încărcare şi traseul urmat.
Totodată, pentru crearea unei aparenţe de legalitate, fotografiile introduse în SUMAL 2.0 au fost realizate asupra unui alt dispozitiv electronic şi nu direct asupra mijlocul de transport folosit. Avizele ar fi fost emise pentru transportul cantităţii de aproximativ 71 de metri cubi de material lemnos", se arată în comunicat.
Bărbatul va fi prezentat Parchetului de pe lângă Judecătoria Bistriţa, cu propunere de luare a unei măsuri preventive.